recursal/SuperWikiNEXT-32B huggingface dataset:
**Chrysler Europe** oli yhdysvaltalaisen Chryslerin eurooppalainen osasto, joka toimi vuosina 1967–1979. Siihen kuuluivat ranskalainen autonvalmistaja Simca, brittiläinen Rootes Group ja espanjalainen Barreiros. Talousvaikeuksiin joutunut Chrysler myi eurooppalaisen osastonsa ranskalaiselle PSA-konsernille vuonna 1978 nimellisellä yhden dollarin hinnalla.

Historia
--------

Chryslerilla ei ollut vahvaa jalansijaa Euroopassa, toisin kuin kilpailevalla General Motorsilla, joka omisti saksalaisen Opelin ja brittiläisen Vauxhallin. Vuonna 1958 Chrysler osti Fordilta 15 prosenttia ranskalaisen Simcan osakkeista. Omistusosuus kasvoi 63 prosenttiin vuonna 1963, kun Chrysler osti Fiatin osuuden Simcasta. Samana vuonna Chrysler hankki lisäksi 35 prosenttia espanjalaisesta Barreirosista, josta tuli kokonaan osa Chrysler Europea vuonna 1969.

Chrysler oli vuonna 1962 epäonnistunut aikeissaan ostaa osuus brittiläisestä Leyland Motorsista, mutta vuonna 1964 se puolestaan osti 30 prosentin osuuden Rootes Groupista. Chrysler osti yhtiön kokonaan itselleen vuonna 1967. Rootesista tuli vuonna 1970 muodollisesti *Chrysler (UK) Ltd.* ja Simcasta *Chrysler (France)*. Rootesin valmistama Hillman-merkki lakkautettiin vuonna 1976, jonka jälkeen sen malleista tuli Chryslereita.

Vuonna 1978 Chrysler Europe myytiin nimellisellä yhden dollarin hinnalla ranskalaiselle PSA-konsernille. Uusi omistaja lopetti Simca-merkin käytön ja muutti sen entiset mallit Talbot-merkkisiksi, samoin kuin aiemmin Chrysler-merkillä myydyt mallit. Chrysler säilytti oikeudet Avenger-malliin, jonka valmistuksen PSA-konserni lopetti vuonna 1981. Chrysler kuitenkin jatkoi mallin valmistusta Etelä-Amerikassa.

Mallit
------

* Chrysler 180 (1970–1979, tämän jälkeen Talbot-merkkisenä vuoteen 1982 saakka)
* Chrysler Alpine / Simca 1307 (1975–1979, tämän jälkeen Talbot-merkkisenä vuoteen 1986 saakka)
* Chrysler Avenger (1976–1979, tämän jälkeen Talbot-merkkisenä vuoteen 1981 saakka, Chrysler myös jatkoi valmistusta Etelä-Amerikassa)
* Chrysler Horizon (1978–1979, tämän jälkeen Talbot-merkkisenä vuoteen 1987 saakka)
* Chrysler Hunter (1976–1979)
* Chrysler Sunbeam (1977–1979, tämän jälkeen Talbot-merkkisenä vuoteen 1981 saakka)

Lähteet
-------

1. ↑  Chrysler Buys One-Third of Spanish Auto Builder.  *St. Petersburg Times*, 2.10.1963. St. Petersburg, Florida: Artikkelin verkkoversio.  (englanniksi)
**Klara Apotekar** (s. 2. elokuuta 1997) on slovenialainen judon Euroopan kisojen kultamitalisti.

Apotekar on kilpaillut alle 78 kg:n painoluokassa vuodesta 2012 lähtien. Hän saavutti alle 23-vuotiaiden EM-hopeaa Wrocławissa 2014 ja nuorten EM-joukkuehopeaa Oberwartissa 2015. Hän saavutti samana vuonna alle 21-vuotiaiden MM-hopeaa Abu Dhabissa ja alle 23-vuotiaiden EM-kultaa Bratislavassa.

Apotekar sijoittui 2017 viidenneksi Varsovan EM-kilpailuissa ja voitti nuorten Euroopan-mestaruuden Mariborissa. Hän oli seitsemäs Bakun MM-kilpailuissa 2018. Hän voitti kultaa 78 kg:n sarjassa Minskin Euroopan kisoissa 2019 kukistettuaan loppuottelussa alankomaalaisen Guusje Steenhuisin. Saman vuoden Tokion MM-kilpailuissa hän oli viides.

Apotekar on saavuttanut IJF World Tourin kilpailuissa kaksi turnausvoittoa, kaksi kakkostilaa ja neljä kolmostilaa. Maailmancupeissa / Continental Open -kilpailuissa hänellä on yksi voitto ja yksi kolmostila. Hän on voittanut aikuisten sarjassa kolme Slovenian-mestaruutta.

Lähteet
-------

1. 1 2 3 4  KLARA APOTEKAR JUDOKA *judoinside.com*. Viitattu 6.7.2019. (englanniksi)
**Chrysler Concorde** oli neliovinen, täysikokoinen, etuvetoinen sedan, jota Chrysler valmisti vuodesta 1993 vuoteen 2004. Se korvasi Chrysler Fifth Avenue-mallin Chryslerin mallistossa. Concorde perustui Chrysler LH-pohjalevylle, ja johdettiin American Motorsin ja Renault'n suunnittelemasta Eagle Premier-mallista, ja sen sisarmalleja olivat Dodge Intrepid, Chrysler LHS, Chrysler New Yorker, ja Eagle Vision. Se oli *Car and Driver*-lehden Ten Best- eli Kymmenen parasta-listalla vuosina 1993 ja 1994.

Muotoilu
--------

Concorden muotoilu perustui vuonna 1987 esiteltyyn Lamborghini Portofino -konseptiautoon. Portofino sai aikaan Chryslerin päätos valmistaa tuotantomalli joka pohjautui Portofinon vallankumoukselliseen muotoiluun, jota kutsuttiin "cab-forwardiksi". Cab-forward-muotoilun tunnusmerkkejä olivat suuri, kalteva tuulilasi ja melko lyhyet etu- ja takaylitykset. Pyörät sijaitsivat aivan auton kulmissa, saaden aikaan paljon suuremmat tilat matkustajille kuin muut senaikaiset autot.

Sukupolvet
----------

Concorden ensimmäinen sukupolvi esiteltiin vuoden 1992 Detroitin autonäyttelyssä vuoden 1993 mallina. Ensimmäistä sukupolvea valmistettiin vuoteen 1997 ja Concorde muotoiltiin kokonaan uusiksi vuodeksi 1998. Concorde Limited, joka oli 10 senttimetriä pidempi kuin perus-Concorde, esiteltiin vuonna 2002 korvaamaan lähes identtisen Chrysler LHS-mallin. Concorden, kuten myös Intrepidin, viimeinen tuotantovuosi oli 2004. Chrysler 300M:n (joka korvasi Eagle Visionin vuonna 1999) tuotanto loppui myös samana vuonna. Chrysler 300 korvasi Concorden vuonna 2004 vuoden 2005 mallina.

### Ensimmäinen sukupolvi (1993-1997)

Ensimmäisen sukupolven Chrysler Concorde

Moottorivaihtoehdot:

* 3.3 L V6
* 3.5 L V6

Mittoja:

* Akseliväli 113.0 tuumaa (287 cm).
* Pituus 202.8 tuumaa (515 cm).
* Leveys 74.4 tuumaa (189 cm).
* Korkeus 56.3 tuumaa (143 cm).

### Toinen sukupolvi (1998–2004)

Toisen sukupolven Concorde

Moottorivaihtoehdot:

* 2.7 L V6
* 3.2 L V6
* 3.5 L V6

Mittoja:

* Akseliväli 113.0 tuumaa (287 cm).
* Pituus 209.1 tuumaa (531 cm).
* Leveys 74.4 tuumaa (189 cm).
* Korkeus 55.8 tuumaa (142 cm)
**Agbagli Kossi** (1935–1991) oli togolainen kuvanveistäjä, jonka tuotanto edusti länsiafrikkalaista Vodunin taideperinnettä. Hän syntyi Bè:ssä, Lomén kaupunginosassa ja hänestä tuli merkittävä henkilö Togon vodou-piireissä.

Hänet tunnettiin erityisesti pienistä puisista vodun-hahmoistaan, jotka oli maalattu useimmiten vaaleanpunaisella ja toisinaan valkoisella lakalla. Hän teki monenlaisia pienveistoksia kaksosista, ja lapsista heidän äitinsä kanssa, nimeltään *venavi*.

Kossin teoksia oli esillä kuuluisassa Magiciens de la terre -näyttelyssä Georges Pompidou keskuksessa Pariisissa vuonna 1989, ja vuonna 1991 hänen teoksiaan esiteltiin näyttelyssä Centro Atlántico de Arte Modernossa, Las Palmasiissa Gran Canariassa, Espanjassa. Vuonna 2008 hänen teoksiaan oli esillä näyttelyssä Mami Wata: Taide veden hengessä Afrikassa ja sen diasporissa, joka oli esillä Los Angelesin UCLA:n Fowler-museossa. Vuonna 2013-2014 hänen teoksiaan oli näyttelyssä Raw Vision: 25 vuotta Art Brutia, Halle Saint Pierre, Pariisi. Hänen teoksiaan on esillä The Contemporart African Art, CAACin taidekokoelmassa.

Katso myös
----------

* Vodunin taide

Lähteet
-------

1. ↑  Chesi, Gert: *Voodoo: Africa's Secret Power*. Perlinger, 1980. ISBN 978-3-85399-013-1. Teoksen verkkoversio (viitattu 22.3.2019). (englanniksi)
2. 1 2  Agbagli Kossi *Caacart, Contemporary African Art Collection*. The Contemporary African Art Collection.  Arkistoitu 4.3.2016. Viitattu 22.3.2019. (englanniksi)
3. ↑  Magnin, André ja Soulillou, Jacques: *Contemporary Art of Africa*, s. 73–4. H.N. Abrams, 1996. ISBN 978-0-8109-4032-1. Teoksen verkkoversio (viitattu 22.3.2019).


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Agbagli Kossi
Ernest Ellis Clark, *Derby from Burton Road*, 1922. Derbyn kaupunginmuseo.
**Ernest Ellis Clark** (1869–1932) oli englantilainen kuvataiteilija ja muotoilija. Hän opiskeli Derbyn taidekoulussa ja työskenteli posliinin maalaajana Royal Crown Derbyn tehtaalla ennen kuin hänestä tuli päätoiminen keramiikan opettaja. Hän julkaisi oppikirjan kasviaiheiden käytöstä muotoilussa.

Ernest Ellis Clark maalasi kaupunkinäkymiä ja niissä liikkuvia ihmisiä, ja ikuisti töihinsä usein näkymiä Derbystä. Hän oli Derby Sketching Clubin jäsen. Ensimmäisen maailmansodan aikana hän palveli tykistössä.

Teoksia
-------

* A handbook of plant-form for students of design...one hundred plates, comprising nearly 800 illustrations, drawn and described, and with an introductory chapter on design and a glossary of botanical terms. (London, B. T. Batsford, 1909)

Lähteet
-------

1. ↑  Derby from Burton Road BBC (Arkistoitu versio)
2. ↑  Ernest Ellis Clark
3. ↑  Derbyshire Heritage: visual artists Arts Derbyshire (Arkistoitu versio)
4. ↑  Ernest Ellis Clark The Online Books Page
5. ↑  Clark, Ernest - Spondon's Forgotten Artist Bygone Derbyshire (Arkistoitu versio)

CommonsCommons
Wikimedia Commonsissa on kuvia tai muita tiedostoja aiheesta **Ernest Ellis Clark**.

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Yhdysvallat

 |

 |
Paul McCandless
**Paul McCandless** (s. 24. maaliskuuta 1947 Indiana, Pennsylvania) on yhdysvaltalainen multi-instrumentalisti ja säveltäjä. Hänen soitinvalikoimaansa kuuluvat useat puupuhallinsoittimet: oboe, englannintorvi, bassoklarinetti, saksofonit (sopraano & sopranino) sekä kansanhuilujen kokoelma.

McCandless opiskeli Manhattan School of Musicissa. Hänellä on tausta sekä klassisessa musiikissa että jazzissa. Hänet tunnetaan etenkin työstään Paul Winter Consortissa ja Oregon-yhtyeessä. Hänen yhteistyökumppaniensa joukossa ovat olleet Eberhard Weber, Pat Metheny, Jaco Pastorius, Wynton Marsalis, Lyle Mays, Mark Isham, Steve Reich, Al Jarreau, Bruce Hornsby, Art Lande, Carla Bley, Tony Furtado, The String Cheese Incident, Nguyên Lê, Proteus 7, Fred Simon, Theo Jörgensmann, Barre Phillips, Leftover Salmon ja Sandip Burman. Vuonna 2015 McCandless esiintyi solistina Stuttgartissa järjestetyssä tribuuttitapahtumassa Eberhard Weberille. Klassisena muusikkona hän on esiintynyt solistina esimerkiksi Saint Paulin kamariorkesterin, Philadelphian orkesterin, Buffalon filharmonikkojen, Los Angelesin filharmonikkojen ja Stuttgartin radion sinfoniaorkesterin kanssa.

McCandless on saanut Grammy-palkinnot työstään Béla Fleck and the Fleckstonesin kanssa (1996) ja Paul Winter Consortin kanssa (2007, 2011).

McCandlessin säveltämää musiikkia on käytetty useissa elokuvissa. Hän on myös julkaissut useita omien sävellystensä levytyksiä johtamiensa yhtyeiden kanssa. Hänen orkesterimusiikkiaan kuullaan levyllä *Oregon in Moscow*, jossa esiintyvät Oregon ja Moskovan Tšaikovski-sinfoniaorkesteri.

Lähteet
-------

1. ↑  Paul McCandless: Biography AllMusic
2. 1 2 3 4  Biography (Arkistoitu – Internet Archive) Paul McCandless


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Norja
* Ranska
* BnF data
* Saksa
* Israel
* Yhdysvallat
* Tšekki
* Puola

 |
|  |
| Taiteenala | 
* Grammy Awards
* MusicBrainz

 |
|  |
| Muut | 
* Europeana
* IdRef

 |

 |
*Frico con patate*.
**Frico** on Italian Friuli-Venezia Giulian alueelle tyypillinen juustosta valmistettava ruokalaji.

Frico valmistetaan tavallisesti montasio-juustosta pannulla paistamalla. Sen kaksi eri yleistä muotoa poikkeavat rakenteeltaan hauraasta rapeaan. Rapea frico valmistetaan sulattamalla paistinpannulla montasio-raastetta, joka muodostaa lopulta rapean pinnan vohvelimaiselle annokselle. Frico con patate muistuttaa puolestaan rakenteeltaan enneminkin munakasta, ja sen valmistukseen käytetään juuston ohella sipulia ja perunaa. Fricon valmistukseen käytetyn montasio-juuston kypsyys vaihtelee fricon tyylistä riippuen. Nuorempi juusto tuottaa kermaisemman rakenteen, kun taas maku terävöityy vanhemmassa juustossa. Nuorimpia fricon valmistuksessa käytettäviä juustoja kypsytetään 30–45 päivää, kun taas rapeaan fricoon käytettyjä montasio stag ionato -juustoja kypsytetään kahden vuoden ajan. Fricoa tarjoillaan nykyisin tavallisesti makupaloina tai muun ruuan koristeena.

Frico on levinnyt etenkin 1990-luvulta lähtien muun Italialaisen keittiön mukana Friuli-Venezia Giuliasta muualle Eurooppaan ja Pohjois-Amerikkaan. Erityisen tunnetuksi on tullut sen vohvelimainen muoto. Fricon kotiseudun ulkopuolella on myös tapana käyttää muita juustoja, kuten asiagoa ja parmesaania.

Lähteet
-------

1. 1 2  Catherine Donnelly: *The Oxford companion to cheese*, s. 294-295. Oxford University Press, 2016. ISBN 9780199330881. (englanniksi)
Erään omega-agatoksiinin rakenne.
**Agatoksiinit** ovat myrkyllisiä aineita, joita on eristetty *Agelenopsis aperta*-hämähäkistä. Agatoksiinit voidaan jakaa alfa-, mikro- ja omega-agatoksiineihin ja niiden myrkyllisyysvaikutukset kohdistuvat solujen ionikanaviin. Alfa- ja omega-agatoksiinit vaikuttavat sekä hyönteisten että nisäkkäiden ionikanaviin, mikro-agatoksiini pelkästään hyönteisten. Agatoksiineja on käytetty farmakologiassa aivojen ja sydämen ionikanavien tutkimiseen. Agatoksiineja on myös esitetty pestisidikäyttöön.

Alfa-agatoksiinit ovat kilpailemattomia glutamaattireseptorikanavien antagonisteja ja ne kykenevät nopeasti, mutta palautuvasti halvaannuttamaan saalishyönteisen. Mikro-agatoksiinit aktivoivat hermosolujen jänniteriippuvaisia natriumkanavia. Tällöin potentiaali muuttuu negatiivisemmaksi, välittäjäaineet vapautuvat spontaanisti ja aktiopotentiaaleja syntyy hallitsemattomasti ja toistuvasti. Omega-agatoksiinit kohdistuvat hermosolun kalsiumkanaviin muuttaen solun toimintaa monin tavoin.

Lähteet
-------

1. 1 2  Adams ME.: Agatoxins: ion channel specific toxins from the American funnel web spider, Agelenopsis aperta.  *Toxicon*, 2004, 43(5), s. 509–525.

Aiheesta muualla
----------------

* Toxin and Toxin Target Database (T3DB): Agatoxin, alpha (englanniksi)
* Toxin and Toxin Target Database (T3DB): Agatoxin, omega (englanniksi)
* Toxin and Toxin Target Database (T3DB): Agatoxin, mu (englanniksi)
**Maaseutuoikeus** eli ruraalioikeus on oikeudenala, jonka huomion kohteena ovat maaseudun elinolot ja niiden oikeustieteellinen tutkimus. Sen keskeinen osa-alue on maatalousoikeus, jonka piiri pyrkii laajentumaan niin, että maatalousoikeus lähenee maaseutuoikeuden käsitettä. Maaseutuoikeus tarkastelee erityisesti maa- ja metsätalouden sekä muiden maaseutuelinkeinojen oikeudellisia näkökohtia. Tärkeitä ovat esimerkiksi kiinteistön kauppaa, eläkkeitä, perintöjä, maankäyttöä ja verotusta koskevat kysymykset. Suomessa maatiloja koskeva lainsäädäntö alkoi valtiojohtoisena asutuslainsäädäntönä, josta siirryttiin maaseutua ja maataloutta koskeviin erityissäädöksiin.

Merkittävä osa maaseutuoikeudellista keskustelua käydään kansainvälisissä yhteyksissä, mihin on osaltaan vaikuttanut markkinoiden yhdentymiskehitys, joka on korostanut eurooppaoikeuden merkitystä. Suomessa alaa havainnoi Maaseutuoikeuden seura. Kansainvälisiä yhteistyöelimiä ovat Comité Européen de Droit Rural (CEDR) ja American Agricultural Law Association (AALA).

Lähteet
-------

1. ↑  *Encyclopædia iuridica fennica,* Suomalainen lakimiesyhdistys 1994–1999, ISBN 951-855-135-9, osa II palstat 328 ja 338.
2. 1 2  Erkki J. Hollo: Maaseutuoikeuden tieteellisestä asemasta. Teoksessa *Maaseutuoikeus,* Suomen ympäristöoikeustieteen seuran julkaisu 13, 1989, ISBN 951-754-793-5, sivut 61–70.
**Clara Matéo** (s. 28. marraskuuta 1997 Nantes) on ranskalainen jalkapalloilija. Hän on pelipaikaltaan hyökkääjä. Hän on pelannut Ranskan naisten maajoukkueessa ennen EM-kilpailujen 2022 alkua 12 ottelua ja tehnyt niissä kaksi maalia.

Matéo edusti vuoteen 2016 saakka Vendée La Rochea. Sitten hän siirtyi FCF Juvisyyn, joka vuonna 2017 muutti nimekseen Paris FC.

Matéo voitti Ranskan joukkueessa alle 19-vuotiaiden Euroopan-mestaruuden 2016. Samana vuonna hän saavutti alle 20-vuotiaiden MM-kilpailuissa hopeaa.

Lähteet
-------

1. 1 2 3 4  Clara Matéo Ranskan jalkapalloliitto. Viitattu 14.7.2022. (ranskaksi)
2. 1 2 3 4  C. Matéo *Soccerway*. Viitattu 14.7.2022. (englanniksi)

  

Ranskan joukkue – Jalkapallon naisten EM-kilpailut 2022
1 Chavas |
2 Palis |
3 Renard |
4 Torrent |
5 Tounkara |
6 Toletti |
7 Karchaoui |
8 Geyoro |
9 Katoto |
10  Matéo |
11 Diani |
12 Malard |
13 Bacha |
14 Bilbault |
15 Dali |
16 Lerond |
17 Baltimore |
18 Sarr |
19 Mbock Bathy |
20 Cascarino |
21 Peyraud-Magnin |
22 Périsset |
23 Cissoko |
Valmentaja Diacre

Ranskan joukkue – Jalkapallon naisten MM-kilpailut 2023
1 Durand |
2 Lakrar |
3 Renard |
4 Fazer |
5 De Almeida |
6 Henry |
7 Karchaoui |
8 Geyoro |
9 Le Sommer |
10 Majri |
11 Diani |
12 Matéo |
13 Bacha |
14 Toletti |
15 Dali |
16 Peyraud-Magnin |
17 Le Garrec |
18 Asseyi |
19 Feller |
20 Cascarino |
21 Bècho |
22 Périsset |
23 Picaud |
Valmentaja Renard
**Fort Kaministiquia** (ransk. *Fort Caministigoyan*) oli vuonna 1717 rakennettu linnoitus ja turkiskauppa-asema Ontarion provinssin luoteisosassa, Kanadassa. Linnoituksen rakennutti Kaministiquiajoen suulle ranskalainen Zacharie Robutel, sieur de la Noue. Linnoitus oli ensimmäinen eurooppalaisten tukikohta alueella ja muodostui tärkeäksi etapiksi tutkimusmatkoilla läntiseen erämaahan (nykyinen läntinen Kanada).

Matkat pidemmälle länteen ja varsinkin vesireitin etsiminen Tyynellemerelle saivat alkunsa, kun Pierre La Vérendryestä tuli linnoituksen komentaja vuonna 1728. Hän aloitti oman tutkimusretkensä vuonna 1731. Vérendryen alaiset rakensivat useita pienempiä linnoituksia tukikohdiksi vesireittien varsille, Fort Rougen, Forts La Reinen, Bourbonin, Dauphinin ja Paskoyacin. Fort Kaministiquia säilyi kuitenkin tärkeänä tukikohtana monelle länteen suuntautuvalle tutkimusmatkalle.

Britannialaisten valloitettua suuren osan Uutta Ranskaa linnoitus hylättiin joskus vuosien 1758–1760 aikana.

Linnoituksen rauniot jäivät 1880-luvulla Canadian Pacific Railway -rautatien ja hiilivuorten alle. 
Kopio linnoituksesta on rakennettu Fort William Historical Park -puistoon, jonkin matkaan Kaministiquiajoen ylavirtaan alkuperäisestä sijainnista.

Lähteet
-------

1. ↑  Fort Kaministiquia 1717 Ontario's Historical Plaques. Viitattu 12.10.2009. (englanniksi)
2. 1 2  Cornelius J. Jaenen: The French Presence in the West, 1734-1874  1992. University of Ottawa:  Manitoba Historical Society. Viitattu 12.10.2009. (englanniksi)
3. 1 2  The Fur Trade and Fort William Thunder Bay Museum.  Arkistoitu 17.5.2007. Viitattu 12.10.2009. (englanniksi)
**Maaseudun yleinen järjestyssääntö** oli Suomessa vuosina 1928–2003 voimassa ollut asetus, joka sisälsi määräyksiä järjestyssäännöistä maaseudulla. 

Asetus annettiin 1. kesäkuuta 1928, ja se kumottiin järjestyslain säätämisellä vuonna 2003.

Asetus sisälsi määräyksiä muun muassa yleisestä järjestyksestä ja turvallisuudesta, liikenteen turvaamisesta, kaupanteosta toreilla ja muilla yleisillä paikoilla sekä vieraspaikkakuntalaisiin kohdistuvasta valvonnasta. Lisäksi siinä oli rangaistussäännökset järjestyssääntöjen rikkomisesta.

Lähteet
-------

1. ↑  Asetus joka sisältää maaseudun yleisen järjestyssäännön (219/1928) *Finlex. Säädösmuutosten hakemisto*. Viitattu 17.9.2012.
2. 1 2  Hakkila, Esko (toim.): *Lakiasiain käsikirja*, s. 611. Porvoo: WSOY, 1938.
3. ↑  Järjestyslaki (612/2003), 25 § *Finlex. Säädökset alkuperäisinä*.  27.6.2003. Viitattu 17.9.2012.

Aiheesta muualla
----------------

* 

* Lisää luettavaa aiheesta **Asetus joka sisältää maaseudun yleisen järjestyssäännön** on Wikiaineistossa
Martensin teoksen kansilehti
**Friderich Martens** (1635–1699) oli saksalainen lääkäri ja luonnontutkija.

Martens työskenteli lääkärinä ja puoskarina Hampurissa. Vuonna 1671 hän osallistui Huippuvuorille suuntautuneelle tutkimusretkelle. Kapteeni Pieter Pieterszoon van Frieslandin komennoessa seilannut valaanpyyntialus *Jonas im Walfisch* lähti Hampurista 22. heinäkuuta ja palasi Elbelle 21. elokuuta. Martens teki tarkkoja muistiinpanoja ja julkaisi havaintonsa 1675 teoksessa *Spitzbergische oder Grönländische Reise-Beschreibung, gethan im Jahre 1671*. Teoksessa Martens raportoi niin säästä, merestä, kasveista ja eläimistä, täydennettynä monilla piirroksilla. Linnuista hän mainitsee jäälokin (*Pagophila eburnea*) ja pohjankiislan (*Uria lomvia*), jotka kuvattiin tieteelle vasta seuraavan vuosisadan jälkipuoliskolla.

Martensin teos käännettiin monille kielille ja se toimi arktisen eläimistön hakuteoksena lähes parin sadan vuoden ajan. Kansalliskirjastossa on teoksen hollanninkielinen alkuperäispainos vuodelta 1710.

Vuonna 1861 nimesi Adolf Erik Nordenskiöld Huippuvuorten Seitsensaarten (norj. *Sjuøyane*) saaristossa sijaitsevan saaren *Martensøya*ksi, Friderich Martensin kunniaksi.

Lähteet
-------

* Chansigaud, Valérie 2009: *The History of Ornithology*. - New Holland Publishers. Mame, Ranska. ISBN 978 1 84773 433 4.

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Belgia
* Yhdysvallat
* Ruotsi
* Tšekki
* Australia
* Kreikka
* Alankomaat
* Vatikaani

 |
|  |
| Henkilöt | 
* Deutsche Biographie
* Trove

 |
|  |
| Muut | 
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
FFI, Kjeller
**Forsvarets forskningsinstitutt** (**FFI**) on Norjan puolustusvoimien tutkimuslaitos, joka perustettiin vuonna 1946 pohjautuen norjalaisten tutkijoiden toimintaan toisen maailmansodan aikana Englannissa. FFI on instituutti, jonka tutkimusaloja ovat matematiikka, fysiikka, tietotekniikka, kemia, biologia, lääketiede, psykologia, valtiotiede, historia ja taloustiede. Se toimii Norjan puolustusministeriön alaisuudessa.

FFI sijaitsee Kjellerissä 25 kilometriä Oslosta itään. Laitokseen kuuluu meriteknologian tutkimusyksikkö, joka sijaitsee Hortenissa Oslon lounaispuolella. Horten on Norjan mikroteknologian keskus.

FFI:ssa henkilöstöä on 716, joista 515 on tutkijoita. Tutkimuslaitoksen ympärille on kehittynyt Kjellerin tiedekeskus, jossa työskentelee kaikkiaan 2 400 tutkijaa.

FFI:n saavutuksia
-----------------

* Norjan tietokonetekniikan kehittäminen 1960-luvulla, mikä johti Norsk Datan ja Kongsberg Gruppenin tietokoneosaston luomiseen:
	+ LYDIA
	+ SAM
	+ SAM 2
* Penguin-meritorjuntaohjuksen kehittäminen yhdessä Kongsberg Defence & Aerospacen kanssa

Lähteet
-------

* FFI.no (englanniksi)
* FFI in short (englanniksi)
* FFIs historie (norjaksi)

### Viitteet

1. ↑  Historie s. 8.
2. ↑  Historie s. 10.
3. ↑  Historie
Frida Kahlo -museon julkisivu
**Frida Kahlo -museo** (espanjaksi *Museo Frida Kahlo*), on meksikolaisen taiteilijan Frida Kahlon elämää ja taidetta esittelevä museo. Se sijaitsee Coyoacánin hallintoalueella Méxicossa. Talo tunnetaan myös nimellä *La Casa Azul* (Sininen talo) ulkoseinien koboltinsinisen värin takia.  

Museossa on nähtävillä Frida Kahlon ja hänen miehensä Diego Riveran taidetta, heidän ystäviensä ja aikalaistensa kuten Marcel Duchampin ja Yves Tanguyn teoksia sekä Riveran keräämää esikolumbiaanista taidetta. Pariskunnan elämästä kertovat kotimuseon arkiset esineet. Esillä on mm. huonekaluja, työvälineitä, Kahlon pyörätuoli sekä vaatteita ja ortopedisia korsetteja. Museossa voi tutustua myös Kahlon päiväkirjoihin. Taiteilijan makuuhuoneessa säilytetään hänen tuhkauurnaansa.

Kodista museoksi
----------------

Museon sisäänkäynti
Frida Kahlo syntyi nykyisin museona toimivassa talossa vuonna 1907. Hän asui siinä merkittävän osan elämästään, osin yhdessä Diego Riveran kanssa. Kahlo kuoli talossa vuonna 1954.

Frida Kahlon kuoleman jälkeen vuonna 1955 Diego Rivera lahjoitti talon irtaimistoineen Meksikon kansalle, jotta se muutettaisiin museoksi. Kahlo oli esittänyt toiveen talon museoinnista jo vuosia ennen kuolemaansa.

Rakennuksen vaiheita
--------------------

Talon rakensi vuonna 1904 Frida Kahlon isä Guillermo Kahlo. Diego Rivera osti sen häneltä myöhemmin.

Taloa remontoitiin useaan kertaan sinä aikana, kun Frida Kahlo ja Diego Rivera asuivat siinä. Siihen rakennettiin lisäosa vuonna 1947. Rivera suunnitteli muutostyöt ja johti niitä. Rakennus muistuttaa muodoltaan U-kirjainta. Sen keskellä on vihreä sisäpiha, jolla sijaitsee mm. Riveran rakentama pyramidi, jonka päällä esitellään esikolumbiaanisia kulttiesineitä.

Kahlon ja Riveran taiteilijakodin kuuluisiin vieraisiin kuuluvat mm. Sergei Eisenstein, Nelson Rockefeller, George Gershwin sekä Lev Trotski, joka asui talossa vieraana saavuttuaan Meksikoon vuonna 1937.

Lähteet
-------

1. 1 2 3  The Frida Kahlo Museum : Mexico Culture & Arts *www.mexconnect.com*. Viitattu 21.7.2015.
2. 1 2 3 4  Profile - Museo Frida Kahlo (Casa Azul) *www.saatchigallery.com*.  Arkistoitu 24.9.2015. Viitattu 21.7.2015.
3. 1 2  Inman, Nick et al.: *Mexico – Eyewitness Travel*, s. 107. DK, 2015. ISBN 978-1-40932-980-0.
4. ↑  Museo Frida Kahlo *www.museofridakahlo.org.mx*.  Arkistoitu 19.11.2016. Viitattu 21.7.2015.
5. 1 2  Visit Frida Kahlo's house museum in Mexico City *gomexico.about.com*.  Arkistoitu 6.9.2015. Viitattu 21.7.2015.

Aiheesta muualla
----------------

* Kuvia tai muita tiedostoja aiheesta **Frida Kahlo -museo** Wikimedia Commonsissa
**3 000 metrin joukkuejuoksu** oli kilpailulajina kolmissa olympialaisissa vuosina 1912–1924.

Säännöt
-------

Kilpailuun osallistui neljä juoksijaa jokaisesta osallistuvasta maasta. Kolmen parhaan juoksijan sijaluvut laskettiin yhteen ja maat laitettiin palkintojärjestykseen pistesumman mukaisesti. Mitalin saivat vain ne urheilijat, joiden sijoitus laskettiin loppupisteisiin.

Tulokset
--------

Tukholmassa 1912 kultaa sai Yhdysvallat joukkueella Tell Berna, Norman Taber, George Bonhag. Suomi karsiutui alkuerissä jouduttuaan samaan erään Yhdysvaltain kanssa. Hannes Kolehmainen juoksi erässä maailmanennätyksen 8.36,8.

Antwerpenissa 1920 Yhdysvallat uusi voittonsa joukkueella Horace Brown, Arlie Alfred Schardt, Ivan Dresser. Suomi oli ilmoittautunut, mutta jäi pois, koska finaali juostiin vain päivää ennen maastojuoksua ja miehiä haluttiin säästää.

Pariisissa 1924 Suomi voitti kultaa joukkueella Paavo Nurmi, Ville Ritola, Elias Katz. Nurmi ja Ritola ottivat kaksoisvoiton Katzin ollessa viides. Suomen neljäs edustaja Sameli Tala jäi kolmanneksitoista.

Kohtalo
-------

Joukkuejuoksussa ei koskaan jaettu henkilökohtaisia palkintoja ja se oli tyypillisesti pelkkä olympialaji, esimerkiksi Suomen mestaruuksista siinä ei koskaan kilpailtu. Laji jätettiin yhdessä maastojuoksun ja viisiottelun kanssa pois vuoden 1928 olympiaohjelmasta ja vaipui pian unohduksiin.

Lähteet
-------

* Hannus, Matti;: *Yleisurheilu: Tuhat tähteä*. WSOY, 1983. ISBN 951-0-11900-8.
* Pihkala, Lauri; Jukola, Martti;: *Olympialaiskisat ennen ja Pariisissa 1924*. WSOY, 1924.
*Tämä artikkeli käsittelee Cambridgen yliopiston collegea. Artikkeli Clare College kertoo toisesta Cambridgen yliopiston collegesta.*

**Clare Hall** on yksi Cambridgen yliopiston 31 collegesta. Sen perusti vuonna 1966 Clare College, joka itsekin oli aikaisemmin (1338–1856) tunnettu nimellä *Clare Hall*. Päätös collegen perustamisesta tehtiin tammikuussa 1964 ja sen ensimmäiseksi presidentiksi valittiin vuonna 1965 Brian Pippard. Clare College lahjoitti uudelle jatko-opiskelijoiden collegelle paitsi vanhan nimensä, myös maata ja rakennuksia Herschel Roadilta Cambridgen läntisistä osista. Lisälahjoituksia saatiin muun muassa Andrew Mellonin säätiöltä, jonka nimi oli tuolloin *Old Dominion Foundation*. Clare Hall sai kuninkaallisen erioikeuden itsenäisenä collegena Elisabet II:lta vuonna 1984.

Clare Hallin itsensä mukaan collegen tekee poikkeukselliseksi sen epämuodollinen ilmapiiri, joka ilmenee muun muassa erillisen opettajain pöydän (engl. *High Table*) puuttumisena ruokasalista; Clare Hallissa opettajien ja jatko-opiskelijoiden vuorovaikutusta yritetään kannustaa. Muita Clare Hallin erityisyyksiä ovat perheystävällisyys ja ulkomaisten vierailevien tutkijoiden runsas määrä.

Cambridgen yliopisto poisti vuonna 1965 säännöistään sekacollegekiellon. Clare Hall ja kaksi muuta jatko-opiskelijoiden collegea (Wolfson College ja Darwin College) olivat Cambridgen ensimmäiset colleget, jotka alkoivat hyväksyä sekä mies- että naisopiskelijoita.

Clare Hall ja Osk. Huttusen säätiö ovat perustaneet Fellowship-apurahan. Se on tarkoitettu tutkijoiden 6–12 kuukauden työskentelyyn Cambridgen yliopistossa, sen Clare Hall -collegessa.

Lähteet
-------

1. ↑  University of Cambridge: Taulukko 12a: Opiskelijamäärät collegeittain 2008-09 (pdf) (s. 19) *Cambridge University Reporter*.  8.10.2009. Viitattu 4.3.2010. (englanniksi)[vanhentunut linkki]
2. ↑  Queens' College (Cambridge): College twinnings *quns.cam.ac.uk*. Viitattu 12.3.2010. (englanniksi)
3. 1 2  Clare Hall: The College *clarehall.cam.ac.uk*. Viitattu 4.3.2010. (englanniksi)
4. ↑  Clare Hall: The Founding of Clare Hall *clarehall.cam.ac.uk*. Viitattu 15.3.2010. (englanniksi)
5. ↑  University of Cambridge: Fact Sheet: Women at Cambridge: A Chronology *admin.cam.ac.uk*.  Arkistoitu 14.1.2012. Viitattu 4.3.2010. (englanniksi)
6. ↑  Osk. Huttusen säätiö Osk.Huttunen fellowship *www.oskhuttusensaatio.net*. Viitattu 28.1.2023.

Aiheesta muualla
----------------

* Kuvia tai muita tiedostoja aiheesta **Clare Hall** Wikimedia Commonsissa

  

Cambridgen yliopiston vaakuna.Cambridgen yliopiston colleget

* Christ’s
* Churchill
* Clare
* Clare Hall
* Corpus Christi
* Darwin
* Downing
* Emmanuel
* Fitzwilliam
* Girton
* Gonville and Caius
* Homerton
* Hughes Hall
* Jesus
* King’s
* Lucy Cavendish
* Magdalene
* Murray Edwards (New Hall)
* Newnham
* Pembroke
* Peterhouse
* Queens’
* Robinson
* St Catharine’s
* St Edmund’s
* St John’s
* Selwyn
* Sidney Sussex
* Trinity
* Trinity Hall
* Wolfson
**Maastapoistamispäätös** on valtion viranomaisen tekemä päätös, jolla laittomasti maassa oleskeleva poistetaan tai määrätään poistumaan maasta.

Kansainvälisesti on arvioitu, että yksi estetty laiton maahantulo säästää yhteiskunnan varoja 30 000–50 000 euroa.

Suomessa pelkästään maasta poistamispäätösten täytäntöönpanoon liittyvän saattotoiminnan kustannukset poliisille olivat vuonna 2011 yhteensä noin 2,5 miljoonaa euroa, ja poliisi käytti noin seitsemän henkilötyövuotta maasta poistamispäätösten täytäntöönpanoon liittyviin saattotehtäviin. Keskusrikospoliisin vuoden 2012 tilaston mukaan tavattiin 3 623 laittomasti maassa oleskellutta henkilöä. Ei kuitenkaan tiedetä tarkkaa lukumäärää, montako ihmistä oikeasti asuu Suomessa tai muualla laittomasti. Laittomasti maassa oleva elää niin sanotusti maan alla.

Pakkopalautus
-------------

Pakkopalautuksessa poliisi tai muu viranomainen saattaa laittomasti maassa olevan tai karkotuspäätöksen saaneen henkilön lentokoneeseen tai kohdemaahan asti.*lähde?*

Suomessa tilanteesta riippuen paluu voidaan varmistaa käyttämällä erilaisia pakkokeinoja tai viime kädessä saattamalla henkilö perille asti. Suurempien ryhmien palauttamisessa voidaan käyttää myös tähän tarkoitukseen varattua charter-lentokonetta tai osallistua eurooppalaisen rajaviranomaisen Frontexin palautuslentoihin. Suomen palautustoiminta on kansainvälisestikin arvioiden tehokasta. Palautusten täytäntöönpanosta vastaa poliisi.

Vapaaehtoinen paluu
-------------------

Suomi voi tietyin edellytyksin tukea vapaaehtoista paluuta kotimaahan. Tukea voi saada henkilö, joka on saanut turvapaikan tai oleskeluluvan toissijaisen tai humanitaarisen suojelun perusteella. Tukea voi saada myös turvapaikkahakemuksensa perunut tai kielteisen turvapaikkapäätöksen saanut henkilö. Suomen kansalainen tai toisen EU-maan kansalainen ei voi saada tätä tukea. Tukea ei myöskään voi saada sellainen turvapaikanhakija, jonka turvapaikkahakemuksen käsittelystä on vastuussa joko jokin toinen EU-valtio tai Islanti, Norja tai Sveitsi, ja jos hakija palaa kyseiseen valtioon. Vapaaehtoisen paluun tuki voi kattaa paluumatkan kustannukset ja taloudellisen tuen uudelleenkotoutumista varten. Kansainvälinen siirtolaisjärjestö IOM voi tehdä palaajan matkajärjestelyt ja avustaa palaajaa lentokentällä hänen paluumatkansa aikana.

Kestävä paluu
-------------

Kestävä paluu on palautuksissa kokeiltu periaate, jolla pyritään huomioimaan palautettavan mahdollisuus päästä elämään kiinni palautusmaassaan. Esimerkiksi voidaan tukea henkilön yrityksen perustamista kohdemaassa. Onnistunut paluu vaatii laajaa yhteistyötä paikallisten toimijoiden kanssa.

Katso myös
----------

* Maahanmuuttajat Suomessa
* Maahanmuutto
* Maahanmuuttovirasto

Lähteet
-------

1. 1 2  Sisäministeriö: Mia Poutanen: "Laittomasti maassa olevilla on suuri vaara syrjäytyä" (Arkistoitu – Internet Archive) Viitattu: 5.6.2014
2. 1 2  Sisäministeriö: Vapaaehtoinen paluu ja palauttaminen (Arkistoitu – Internet Archive) Viitattu: 5.6.2014
3. ↑  Ilona Dorji ym.: Vapaaehtoinen paluumuutto Kosovoon (PDF) ([vanhentunut linkki]) *Web Reports 64*.  2010. Turku:  Siirtolaisinstituutti.  Arkistoitu 17.12.2010. Viitattu 5.6.2014.
Värisävyjen mittaamiseen graafisessa teollisuudessa käytetään spektrofotometriä.
**Graafinen tekniikka** on tekniikan ala, joka käsittää asiantuntemuksen materiaaleista ja järjestelmistä painoviestinnässä sekä uusimmista digitaalisista painamistekniikoista ja esimerkiksi digitaalisen ja painetun viestinnän yhdistymisestä perinteisten painomenetelmien tuntemusta unohtamatta.
Monikanavajulkaisemisen menetelmät ja painoviestinnän digitaaliset työnkulut ovat graafisen tekniikan keskeinen sisältö.

Graafisen tekniikan insinööriopinnoissa painotuotteiden ulkoasun suunnittelun perusteet ovat myös osa opintoja. Opiskelija voi suuntautua joko digitaaliseen julkaisuun tai esimerkiksi pakkaustekniikkaan.

Katso myös
----------

* Mediatekniikka

Lähteet
-------

1. 1 2  Metropolian täsmennys mediatekniikan koulutussuuntauksista Metropolia Ammattikorkeakoulu.  Arkistoitu 26.3.2009. Viitattu 7.12.2008.
2. 1 2  Mediatekniikan koulutusohjelma, Graafinen tekniikka Metropolia Ammattikorkeakoulu. Viitattu 9.4.2016. [vanhentunut linkki]
**Dominique Gisin** (s. 4. kesäkuuta 1985) on sveitsiläinen alppihiihtäjä, joka on saavuttanut suurimmat menestyksensä syöksylaskussa. Hän voitti olympiakultaa syöksylaskussa Sotšissa 2014.

Gisin sijoittui Åren MM-kilpailuissa 2007 viidenneksi syöksylaskussa. Garmisch-Partenkirchenin MM-kilpailuissa 2011 hän oli superalppiyhdistetyssä neljäs ja syöksylaskussa kahdeksas. Schladmingissa 2013 hän sijoittui supersuurpujottelussa ja superalppiyhdistetyssä kymmenenneksi. Sotšin olympialaisissa 2014 Gisin saavutti kultaa syöksylaskussa samalla ajalla Tina Mazen kanssa. Superalppiyhdistetyssä hän oli viides ja suurpujottelussa kymmenes.

Maailmancupissa hän saavutti ensimmäisen palkintokorokepaikkansa oltuaan toinen Altenmarkt-Zauchenseen syöksylaskussa 13. tammikuuta 2007. Ensimmäisen voittonsa hän saavutti niin ikään Altenmarktin syöksyssä 18. tammikuuta 2009 jakaen voiton Anja Pärsonin kanssa. Kuusi päivää myöhemmin hän voitti Cortina d’Ampezzon syöksykilpailun. Hän sijoittui kaudella 2008–2009 syöksycupissa neljänneksi. Kaudella 2009–10 hän voitti supersuurpujottelun maailmancupkilpailun Crans-Montanassa.

Gisin sijoittui kaudella 2010–2011 kolmanneksi Lake Louisen syöksylaskussa ja Altenmarkt-Zauchenseen supersuurpujottelussa. Kaudella 2011–2012 hän oli kolmas Lake Louisen syöksylaskussa.

Lähteet
-------

* Dominique Gisin Kansainvälinen hiihtoliitto (FIS).  (englanniksi)

Aiheesta muualla
----------------

* Virallinen sivusto (saksaksi) (englanniksi)

Naisten syöksylaskun olympiavoittajat

|  |
| --- |
| 1948: Hedy Schlunegger | 1952: Trude Beiser-Jochum | 1956: Madeleine Berthod | 1960: Heidi Biebl | 1964: Christl Haas | 1968: Olga Pall | 1972: Marie-Thérèse Nadig | 1976: Rosi Mittermaier | 1980: Annemarie Moser-Pröll | 1984: Michela Figini | 1988: Marina Kiehl | 1992: Kerrin Lee-Gartner | 1994: Katja Seizinger | 1998: Katja Seizinger | 2002: Carole Montillet | 2006: Michaela Dorfmeister | 2010: Lindsey Vonn | 2014: Dominique Gisin & Tina Maze | 2018: Sofia Goggia | 2022: Corinne Suter |


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* ISNI
* VIAF
* WorldCat

 |
|  |
| Kansalliset | 
* Saksa

 |

 |
Clara Barton.
**Clarissa "Clara" Harlowe Barton** (25. joulukuuta 1821 Oxford, Massachusetts – 12. huhtikuuta 1912 Glen Echo, Maryland) oli yhdysvaltalainen sairaanhoitaja ja Amerikan Punaisen Ristin perustaja. Barton työskenteli Amerikan Punaisen Ristin sairaalan sairaanhoitajana Yhdysvaltain sisällissodan aikana, myöhemmin opettajana sekä patenttivirkailijana.

Clara Bartonista tehty postimerkki.
Barton pääsi vuonna 1973 National Women's Hall of Fameen. Bartonista on myös tehty postimerkki.

Lähteet
-------

1. ↑  Clara Barton: Founder of the American Red Cross *www.truthaboutnursing.org*. Viitattu 23.4.2019.
2. ↑  Clara Barton - Biography *Clara Barton Museum*. Viitattu 23.4.2019.
3. ↑  stamps 2 *www.aahn.org*. Viitattu 23.4.2019.

Aiheesta muualla
----------------

* Kuvia tai muita tiedostoja aiheesta **Clara Barton** Wikimedia Commonsissa

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Espanja
* Ranska
* BnF data
* Saksa
* Israel
* Belgia
* Yhdysvallat
* Japani
* Korea
* Alankomaat

 |
|  |
| Henkilöt | 
* Deutsche Biographie

 |
|  |
| Muut | 
* NARA
* SNAC
	+ 2
* IdRef

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.
**Paperikonetekstiilin laboratoriotutkimus** on tapa selvittää paperikonetekstiilien käyttäytymistä paperin-, kartongin- tai selluloosanvalmistuksen yhteydessä. Yleensä kiinnitetään huomiota tukkeutumiseen, kokoon puristumiseen, kulumiseen, markkeeraavuuteen, vaurioihin ja sopivuuteen.

Märkäviirat
-----------

Erilaiset massat vaikuttavat eri tavoilla märkäviiran kulumiseen. Mikäli kuluminen on huomattavaa, paksunnetaan viiraosalla kulkevan märkäviiran alalankoja, jotka liikkuvat perälaatikon metalliosia ja päästölistoja vasten. Polyesteristen alalankoja sijaan saatetaan käyttää, jopa joka toisessa konesuuntaisessa langassa polyamidia. Polyamidi on kulutuskestävämpää kuin polyesteri, mutta polyamidin runsas käyttö tekee märkäviirasta epästabiilimman muotonsa suhteen.

Likaantuminen
-------------

Koneessa käytettävistä puhdistavista suihkuista huolimatta paperikonetekstiilit likaantuvat ja tukkeutuvat, jolloin ne eivät enää auta poistamaan paperiradasta vettä niin kuin aikaisemmin. Paperikoneteksiilissä olevaa likaa voidaan tutkia ja määrittää, mikä osa epäpuhtaudesta on orgaanista ja mikä osa epäorgaanista. Orgaaninen epäpuhtaus tarkoittaa sitä, että seassa on kuituja.

Kokoon puristuvuus
------------------

Liikaantumisen lisäksi toinen syy tukkeutumiseen voi olla se, että tekstiili on puristunut saadessaan impusseja kuukausien käytön aikana. Tätä voidaan puristinhuovilla mitata vesitilana. Vesitilan nopeahko pienentyminen aiheuttaa sen, että puristinhuoma menettää vesitilaansa ja kuivattaa paperirainaa alkuperäistä tehottomammin, koska siihen ei puristinosalla siirry niin paljoa vettä kuin uutena ja imulaatikoille siirtyy vähemmän vettä kuin mikä olisi mahdollista.

Vesitilan pienentymistä vastaan monissa puristinhuovissa pyritään tekemään alalangat paksuhkoista langoista tai jopa kutomalla ne monofilamenttilangoista, mikä tasapainotetaan paperipuolella käyttämällä vastaavasti erittäin hienoja lankoja.

Kuluminen
---------

Kulumista esiintyy kaikilla paperikonetekstiileillä. Täyteaineena halvempi kalsiumkarbonaatti kuluttaa enemmän tekstiiliä kuin esimerkiksi kaoliini. Koska kuitenkin massan sisältöön voidaan vaikuttaa, on tieto kulumisen luonteesta arvokas. Tekstiiliä kuluttavat myös koneen metalliosat.
**Attasea** (aiemmin attašea, ransk. *attaché*, kiinnitetty) eli lähetystöavustaja on lähetystössä työskentelevä virkamies, joka tavallisesti keskittyy johonkin erikoisalaan.

Ruotsin sotilasattasea eversti Ingemar Adolfsson (oikealla) avustajansa kanssa Suomenlinnassa Augustin Ehrensvärdin 300-vuotisseremoniassa.
Lähetystössä voi palvella ilmailu-, kauppa-, kulttuuri-, laivasto-, lehdistö-, meri- tai sotilasattasea. Sotilasattasea on tavallisesti puolustusvoimien vakinainen upseeri, joka seuraa asemamaan puolustusvoimien toimintaa. Hän ei ole ulkoministeriön käskynalainen.

Attasea urheilussa
------------------

Attaseaksi eli joukkueavustajaksi nimitetään urheilukilpailussa mukana olevaa henkilöä, joka avustaa urheilijaa tai joukkuetta näille vieraassa kisakaupungissa. Attasea on urheilijaa tai joukkuetta vastassa lentoasemalla, tulkkaa kokouksissa ja lehdistötilaisuuksissa, auttaa akkreditoinnissa ja yhteydenpidossa järjestäjien kanssa sekä toimii muutenkin tarvittavana apuna. Attaseat ovat yleensä vapaaehtoisia ja kielitaitoisia henkilöitä, joita kilpailun järjestäjät osoittavat joukkueiden avuksi.

Lähteet
-------

1. ↑  Uusi tietosanakirja, Tietosanakirja oy 1960
2. ↑  Iso tietosanakirja, WSOY 1995
3. ↑   (Arkistoitu – Internet Archive)

Aiheesta muualla
----------------

* Kuvia tai muita tiedostoja aiheesta **Attasea** Wikimedia Commonsissa
***Paphiopedilum armeniacum*** on hyvin harvinainen kiinalainen, venuksenkenkiin kuuluva kämmekkälaji. Kaikkien venuksenkenkälajien tavoin sen luonnosta kerättyjen yksilöiden myynti on kielletty CITES-sopimuksessa.

Kuvaus
------

*P. armeniacum* kasvattaa jopa 25 cm maavarsia, joista kasvaa noin 15 cm välein 5-7 lehden ruusukkeita. Hienojakoisen sahareunaiset lehdet ovat paksut ja mehevät, väriltään päältä vaaleanvihreän ja tummanvihreän kirjavat ja alta tummanvioletin läikikkäät. Kukkavarsi on jopa 60 cm korkea, violettipilkkuinen ja ruskeiden karvojen peittämä. Kukkavarteen kehittyy yksi suuri kukka.

Rikinkeltainen kukka ovat noin 10 cm leveä; suuren pyöreän huulen sisäpinnassa on punaisia pilkkuja. Laji kukkii myöhäisestä syksystä varhaiseen kevääseen.

Historia
--------

*P. armeniacum* kuvattiin vasta vuonna 1982. Ensimmäinen muodollisesti kuvattu yksilö oli kerätty Yunnanin Bijiangista. Laji sai nimen "armeniacum" yksilön aprikoosinoranssin värin mukaan, joskin melkein kaikki muut lajin tunnetut yksilöt ovat olleet kirkkaankeltaisia.

Elinympäristö ja hoito
----------------------

*P. armeniacum* kasvaa ainoastaan Myanmarin pohjoisosissa ja Kiinassa, Yunnanin läntisissä osissa Nu Shan -vuoristossa 1600-2000 metrin korkeudessa, jossa on talvella jatkuvasti sumuista ja kesäisin rankkasateita. Laji on hyvin valikoiva kasvupaikkojensa suhteen ja kasvaa vain vuorien pohjoisrinteillä, usein jokien yllä olevilla kielekkeillä, tarpeeksi varjoisilla ja kalkkikivisillä paikoilla, joilla maaperän pH-arvo on 7,5-7,9. Lajia on kerätty näiltä alueilta runsaasti, ja lisäksi paikalliset ovat käyttäneet sitä sianrehuna. Lajilla on pitkä lepokausi, jolloin se saa vettä vain öisestä sumusta.

Huonekasvina laji tarvitsee luontaisen elinympäristönsä tavoin lauhkean ilmaston ja talvella lepokauden, jolloin se on valoisammassa ja viileämmässä kuin kesällä ja saa vettä vain sumutuksesta. Laji ei siedä kasvualustansa täydellistä kuivumista ja vaatii 60-80 prosentin suhteellisen ilmankosteuden. Pitkät maavarret eivät mahdu tavanomaiseen kasvatusastiaan.

Lähteet
-------

1. ↑  *Paphiopedilum armeniacum* *IUCN Red List of Threatened Species*. International Union for Conservation of Nature, IUCN, Iucnredlist.org.  (englanniksi)
2. 1 2 3 4 5 6 7 8 9 10 11  Phil Cribb: Paphilopedilum armeniacum Kew Royal Botanic Gardens. Viitattu 4. lokakuu 2011.
3. 1 2 3 4 5 6 7 8  Enkvist-Lundberg, Marie: Musta taru Kiinan ja Vietnamin Paphiopedilumeista.  *Orkidealehti*, 1999, nro 5.  Suomen Orkideaseura.


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1935745
* Wikispecies: Paphiopedilum armeniacum
* ARKive: paphiopedilum-armeniacum
* CoL: 4CJTP
* EoL: 1136020
* FoC: 242335735
* GBIF: 2825659
* GRIN: 319514
* iNaturalist: 436781
* IPNI: 900468-1
* IUCN: 46695
* NCBI: 53069
* Open Tree of Life: 311650
* Plant List: kew-146990
* POWO: urn:lsid:ipni.org:names:900468-1
* Species+: 25339
* Tropicos: 23500430
* WFO: wfo-0000263903

 |

 |
**Rudolf Höhnl** (s. 21. huhtikuuta 1946 Lomazice, Ústín lääni) on tšekkiläinen mäkihyppääjä, joka aktiiviurallaan edusti Tšekkoslovakiaa.

Höhnl saavutti Falunin MM-kilpailuissa 1974 pronssia suurmäessä. Vysoké Tatryn MM-kilpailuissa 1970 hän sijoittui normaalimäessä neljänneksi. Lentomäen MM-kilpailuissa hän oli viides 1973.

Höhnl kilpaili kolmissa olympialaisissa. Grenoblessa 1968 hän sijoittui suurmäessä 12:nneksi ja Sapporossa 1972 normaalimäessä 29:nneksi. Innsbruckissa 1976 hän oli normaalimäessä kuudestoista ja suurmäessä 34:s.

Höhnl sijoittui Keski-Euroopan mäkiviikon kokonaiskilpailussa kuusi kertaa kahdeksan parhaan joukkoon, parhaimmillaan viidenneksi vuodenvaihteessa 1970–1971. Hän voitti mäkiviikon osakilpailun Bischofshofenissa tammikuussa 1973 ja sijoittui kolmanneksi Innsbruckissa tammikuussa 1971.

Lähteet
-------

1. 1 2  Rudolf Höhnl *sports-reference.com*.  Arkistoitu 23.12.2009. Viitattu 27.11.2018. (englanniksi)
2. 1 2  Rudolf Höhnl Kansainvälinen hiihtoliitto (FIS).  (englanniksi)
**Clara Smith** (1894–1935) oli yhdysvaltalainen blueslaulaja, vaudeville-esiintyjä ja orkesterinjohtaja.

Smith syntyi Spartanburgissa, Etelä-Carolinassa vuonna 1894 ja alkoi työskennellä vaudeville-esiintyjänä noin vuonna 1910. Vuonna 1923 hän muutti New Yorkiin, jossa nauhoitti musiikkia levy-yhtiö Columbialle. Hänen pianistinaan toimi alkuaikoina Fletcher Henderson, ja myöhemmin hän levytti muun muassa James P. Johnsonin, Louis Armstrongin, Coleman Hawkinsin and Don Redmanin kanssa. Hän nauhoitti myös duettoja blueslaulaja Bessie Smithin (ei sukua) ja Lonnie Johnsonin kanssa. Häntä mainostettiin laulutyyliin viitaten nimellä "vaikeroijien kuningatar" (engl. *queen of the moaners*).

Clara Smith kuoli sydänkohtaukseen Detroitissa vuonna 2. helmikuuta 1935.

Lähteet
-------

1. 1 2 3  Scott Yanow: Clara Smith *Allmusic*. Viitattu 18.5.2011. (englanniksi)
2. 1 2  Clara Smith *Red Hot Jazz Archive*.  Arkistoitu 4.6.2011. Viitattu 18.5.2011. (englanniksi)


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat

 |
|  |
| Taiteenala | 
* MusicBrainz

 |
|  |
| Muut | 
* Europeana

 |

 |
**Agder Energi** (AE) on norjalainen Agderissa toimiva energiakonserni, jonka pääkonttori sijaitsee Kristiansandissa. Se on Norjan neljänneksi suurin energiayhtiö vesivoiman määrässä mitattuna.

Agder Energin pääkonttori Kristiansandissa
Konsernin liiketoimialat on organisoitu tytäryhtiöihin, jotka toimivat useilla Agderin paikkakunnilla. Konserni omistaa kokonaan 31 ja osittain 16 voimalaitosta, jotka tuottavat vuosittain keskimäärin 7,3 TWh sähköä, kuusi prosenttia maan kokonaissähköntuotannosta. Osa voimaloista sekä siirtoverkkolinjoista sijaitsee myös Telemarkissa ja Rogalandissa.

Kaikki Sørlandetin taloudet ovat AE:n verkkoasiakkaita ja suurin osa alueen sähköasiakkaista ostaa sähkönsä tytäryhtiö LOS:ilta.

Vesivoiman ja sähkön lisäksi yhtiö on aktiivinen tuulivoiman, bioenergian, kaukolämmön, laajakaistaverkkojen, sähköasennuspalveluiden, energia-alan talouden, konsulttipalvelujen, sekä talous- ja hallintopalveluiden tuottaja.

Historia
--------

Yhtiö perustettiin 30. kesäkuuta 2000. Agderin 30 kuntaa päättivät tuolloin fuusioida aiemmat energiayhtiöt Aust-Agder Energi AS:n, Kristiansand Energiverk AS:n sekä Vest-Agder Energiverk DA:n.

Lähteet
-------

1. 1 2 3 4 5  Blant Sørlandets viktigste bedrifter *www.ae.no*.  19. helmikuuta 2008. Kristiansand:  Agder Energi.  Arkistoitu 9.4.2009. Viitattu 22.1.2009.